**PÁLYÁZATI FELHÍVÁS**

Budapest Főváros Közgyűlésének **Városfejlesztési, Közlekedési és Környezetvédelmi Bizottsága** – tekintettel a vonatkozó jogszabályok (a Fővárosi Önkormányzat Környezetvédelmi Alapjáról szóló [12/2009. (III. 13.) Főv. Kgy. rendelet](https://net.jogtar.hu/rendelet?council=fovaros&dbnum=104&docid=A0900012.FOV&searchUrl=/rendelet-kereso/gyors%3Fcouncil%3Dfovaros%26pagenum%3D4&timeshift=20150217&goto=21&celpara=4) 4. § *a)* pont, valamint [a környezet védelmének általános szabályairól szóló 1995. évi LIII. törvény 58. §](https://net.jogtar.hu/jogszabaly?docid=99500053.TV&celpara=58&goto=498) (4) bekezdés) rendelkezéseire – Budapest környezeti állapotának javítása, fejlesztése, valamint a Fővárosi Közgyűlés által 2017 augusztusában jóváhagyott [Budapest 2017-2021. időszakra szóló Környezeti Program](http://budapest.hu/Lapok/Hivatal/Kornyezetvedelem.aspx) céljai megvalósításának elősegítésére

**nyílt pályázatot hirdet**

elsősorban az alábbi témakörökben, az alábbi célok megvalósítása érdekében:

* a szilárd hulladék csökkentése, a levegőminőség és vízminőség javítása akciókkal és szemléletformálással,
* a zöld és háztartási hulladék csökkentése, illetve különösen a műanyag-termékek – ünnepi és reklám eseményekhez szervezett tömeges – felhasználásának (léggömb-, lampioneregetés) csökkentése;
* a szelektív hulladékgyűjtés eredményességének, hatékonyságának növelése,
* hulladékgyűjtő akciók szervezése,
* környezetbarát, biológiailag lebomló tisztítószerek, eszközök alkalmazása,
* a lakossági hulladékégetés káros hatásainak csökkentése;
* a tudatos és megfelelő vízgazdálkodási szemlélet erősítése,
* a csapadékvíz helyben tartása: az ingatlanon belüli, önellátó esővíz-visszatartás és hasznosítás;
* a fővárosi zöldfelületek létrehozása, megújítása, megfelelő gondozása, biológiai aktivitás, sokféleség növelése,
* az avar és kerti zöld hulladék megfelelő helyben történő komposztálása;
* különösen a zöldfelületekkel rosszul ellátott helyeken: társasházi belső udvarok zöldesítése, valamint társasházi balkonkertészet, új zöldhomlokzat és zöldtető létrehozása;
* méhbarát kert, madárbarát kert, rovarhotel létesítése;
* a budapesti helyi védett természeti területeken akciók és szemléletformálás,
* a civil és önkéntes aktivitás növelésével járó programok szervezése és lebonyolítása,
* tanösvények létrehozása, fenntartása,
* a helyi védett területeken folytatott természetvédelmi vizsgálatok, kutatások, elért eredmények és a természetvédelmi kezelések hatásainak bemutatása;

**A pályázat témaköreire összesen 58 623 ezer forint áll rendelkezésre.**

A pályázat részletes kiírása és az űrlapok elérhetők a [**www.budapest.hu**](http://www.budapest.hu) honlapon, továbbá a Főpolgármesteri Hivatal **Ügyfélszolgálati Irodájában** (Budapest, V. kerület, Bárczy István utca
1-3.; hétfő és szerda: 8.00-18.00, kedd és csütörtök: 8.00-16.30, péntek: 8.00-14.00).

A pályázatokat Budapest Főváros Főpolgármesteri Hivatalához (1052 Budapest, Városház u. 9-11.) **2019. szeptember 16-ig** lehet benyújtani postai úton vagy az Ügyfélszolgálati Irodában személyesen **2019. szeptember 16-án 15:00 óráig**.

A borítékra kérjük ráírni: **Fővárosi Környezetvédelmi Alap 2019.**

A **benyújtás határidejének** Budapest Főváros Főpolgármesteri Hivatalába történő **érkeztetés dátuma** tekintendő. A késve érkezett pályázatok elbírálás nélkül érvénytelennek minősülnek.

A kiíró a pályázatokat legkésőbb **2019. december 31-ig elbírálja**, a pályázók **értesítéséről**
**2020. január 31-ig gondoskodik**.